b'\n_START_ARTICLE_\nAlbertas Milinis\n_START_PARAGRAPH_\nAlbertas Milinis (g. 1957 m. Panev\xc4\x97\xc5\xbeio rajonas) \xe2\x80\x93 Lietuvos teisininkas, buv\xc4\x99s teis\xc4\x97jas, buv\xc4\x99s Kauno apygardos teismo pirmininkas, teis\xc4\x97j\xc5\xb3 savivaldos veik\xc4\x97jas, VDU Teis\xc4\x97s fakulteto lektorius.\n_START_SECTION_\nBiografija\n_START_PARAGRAPH_\n1975 m. baig\xc4\x97 Ramygalos vidurin\xc4\x99 mokykl\xc4\x85 (Panev\xc4\x97\xc5\xbeio raj.), 1980 m. \xe2\x80\x93 Vilniaus universiteto Teis\xc4\x97s fakultet\xc4\x85, \xc4\xafgijo teisininko kvalifikacij\xc4\x85. 2009 m. baland\xc5\xbeio 17 d. VU Teis\xc4\x97s fakultete apgyn\xc4\x97 daktaro disertacij\xc4\x85 tema \xe2\x80\x9eAtsakomyb\xc4\x97 u\xc5\xbe nu\xc5\xbeudym\xc4\x85 be pavojingum\xc4\x85 didinan\xc4\x8di\xc5\xb3 ir ma\xc5\xbeinan\xc4\x8di\xc5\xb3 aplinkybi\xc5\xb3 (BK 129 str. 1 d.)\xe2\x80\x9c (mokslinis vadovas \xe2\x80\x93 doc. Armanas Abramavi\xc4\x8dius, disertacijos gynimo tarybos pirmininkas \xe2\x80\x93 prof. Vytautas Nekro\xc5\xa1ius), socialini\xc5\xb3 moksl\xc5\xb3 (teis\xc4\x97s krypties) daktaras._NEWLINE_Nuo 1980 m. iki 1983 m. Lietuvos TSR teisingumo ministerijos Teis\xc4\x97s propagandos ir teisinio aukl\xc4\x97jimo skyriaus vyresnysis konsultantas, nuo 1983 m. baland\xc5\xbeio m\xc4\x97n. Kauno rajono liaudies teismo teis\xc4\x97jas, nuo 1987 m. bir\xc5\xbeelio m\xc4\x97n. teismo pirmininkas, nuo 1992 m. bir\xc5\xbeelio m\xc4\x97n. Kauno rajono apylink\xc4\x97s teismo teis\xc4\x97jas, \xc5\xa1io teismo pirmininkas, nuo 1995 m. sausio m\xc4\x97n. iki 2008 m. bir\xc5\xbeelio m\xc4\x97n. Kauno apygardos teismo Baud\xc5\xbeiam\xc5\xb3j\xc5\xb3 byl\xc5\xb3 skyriaus teis\xc4\x97jas, \xc5\xa1io teismo pirmininkas, nuo 2008 m. bir\xc5\xbeelio m\xc4\x97n. iki 2009 m. vasario m\xc4\x97n. Kauno apygardos teismo teis\xc4\x97jas, l. e. teismo pirmininko pareigas, nuo 2009 m. vasario m\xc4\x97n. Kauno apygardos teismo pirmininkas. Nuo 2011 m. vasario- liepos m\xc4\x97n. Kauno apygardos teismo teis\xc4\x97jas._NEWLINE_Nuo 2010 m. Vytauto Did\xc5\xbeiojo universiteto Teis\xc4\x97s fakulteto lektorius._NEWLINE_2011 m. vasario 25 d. savo noru atleistas i\xc5\xa1 Kauno apygardos teismo pirmininko pareig\xc5\xb3, kai vie\xc5\xa1\xc4\x97dama Kaune Lietuvos prezident\xc4\x97 Dalia Grybauskait\xc4\x97 parei\xc5\xa1k\xc4\x97, kad jai kelia pagr\xc4\xafst\xc5\xb3 abejoni\xc5\xb3 Kauno apygardos teismo pirmininko elgesys, kai prezident\xc5\xabrai buvo persi\xc5\xb3stas koleg\xc5\xb3 para\xc5\xa1us galimai suklastojusio teis\xc4\x97jo Arvydo Stankaus pra\xc5\xa1ymas j\xc4\xaf atleisti i\xc5\xa1 darbo savo noru (A. Milinis \xc5\xa1\xc4\xaf pra\xc5\xa1ym\xc4\x85 persiunt\xc4\x97 neinformuodamas apie teis\xc4\x97jo at\xc5\xbevilgiu prad\xc4\x97t\xc4\x85 tyrim\xc4\x85 d\xc4\x97l galimo klastojimo)._NEWLINE_2011 m. bir\xc5\xbeelio m\xc4\x97n. 14 d. LR prezidentei \xc4\xafteik\xc4\x97 atsistatydinimo parei\xc5\xa1kim\xc4\x85, pra\xc5\xa1ydamas j\xc4\xaf atleisti i\xc5\xa1 teis\xc4\x97jo pareig\xc5\xb3 savo noru._NEWLINE_Nuo 2002 m. gegu\xc5\xbe\xc4\x97s m\xc4\x97n. iki 2011 m. liepos m\xc4\x97n Teis\xc4\x97j\xc5\xb3 tarybos narys (nuo 2006 m. bir\xc5\xbeelio 2 d. iki 2006 m. bir\xc5\xbeelio 28 d. sekretorius), nuo 2009 m. spalio 23 d. iki 2011 m. Lietuvos Respublikos teis\xc4\x97j\xc5\xb3 asociacijos (LRTA) pirmininkas._NEWLINE_Moka rus\xc5\xb3, pranc\xc5\xabz\xc5\xb3 kalbas.'